KO E TOHI FAKAMUA A MOSE 

KO E KENESE. 



KO E VEVEHEAGA I. 

Ko e joajoaga he lagi mo e lalolagi. 

NE eke he Atua e lagi mo e lalolagi ke he 
kamataaga. 

2 Na toka noa e lalolagi mo e teao, na 
ufiufi foki e moana he pouli; ne gahuahua 
foki e Agaga he Atua ki luga he fuga vai. 

3 Ne pehe mai e Atua, Kia maama; ti 
maama ai ni. 

4 Ti kitekite e Atua ke he maama, kua 
mitaki; ti vevehe ai he Atua e maama mo e 
pouli. 

5 Ti ui he Atua e maama, Ko e aho; ka e 
ui e ia e pouli, Ko e po. Ko e afiafi mo e 
pogipogi ko e aho fakamua haia. 

6 1 Ne pehe mai e Atua, Kia ha he vaha he 
tau vai e lagi likoliko, ke eke mo veveheaga he 
falu a vai mo e falu a vai. 

7 Ne eke he Atua e lagi likoliko, kua vevehe 
aki e tau vai i lalo he lagi likoliko mo e tau 
vai i luga he lagi likoliko; ti pihia ni. 

8 Ti ui he Atua e lagi likoliko, Ko e lagi. 
Ko e afiafi mo e pogipogi ko e aho ua haia. 

9 1 Ne pehe mai e Atua, Kia fakapotopoto 
ke he mena taha e tau vai i lalo he lagi, kia 
kitia foki e mena momo; ti pihia ni. 

10 Ti ui he Atua e mena momo, Ko e kele- 
kele; ka e ui e ia e fakapotopotoaga he tau vai, 
Ko e tahi; ti kitekite e Atua ki ai kua mitaki. 

11 Ne pehe mai e Atua, Kia tupu mai he 
kelekele e tau lau kou, mo e akau tote ke tupu 
mo e hana fua, mo e akau fua ke kai ke f ua 
mai takitaha mo e hana fua, ha ia ia ni hana 
tega ke he lalolagi; ti pihia ni. 

12 Ti tupu mai he kelekele e tau lau kou, ko 
e akau tote ke fua mai, takitaha mo e hana fua, 
mo e akau fua ke kai, ha ia ia ni hana tega, 
takitaha mo e hana fua; ti kitekite e Atua ki 
ai kua mitaki. 

13 Ko e afiafi mo e pogipogi ko e aho tolu 
haia. 

14 1T Ne pehe mai e Atua, Kia ha ha he vaha 
likoliko he lagi e tau mena ke fakamaama aki, 
ke katofia-ai e aho mo e po; kia eke foki mo 
tau fakamailoga, mo tau vaha, mo tau aho, mo 
tau tau. 



15 Kia eke foki mo tau mena ke fakamaama 
aki ke he vaha likoliko he lagi, ke fakamaama 
aki e lalolagi; ti pihia ni. 

16 Ti eke ai he Atua e na maama lalahi ua ; 
ko e maama lahi ke pule ke he aho, ka ko e 
maama tote ke pule ke he po; ne eke foki e 
ia e tau fetu. 

17 Ne tuku ai he Atua ke he vaha likoliko 
he lagi, ke fakamaama aki e lalolagi; 

18 Ke pule foki ke he aho mo e po, mo e 
katofia e maama mo e pouli ; ti kitekite e Atua 
ki ai kua mitaki. 

19 Ko e afiafi mo e pogipogi ko e aho fa haia. 

20 Ne pehe mai e Atua, Kia pa loga mai he 
vai e tau mena momoui ke totolo; kia lele 
foki e tau manu lele ki luga he kelekele, ke he 
vaha likoliko he lagi. 

21 Ne eke foki he Atua e tau tanimo lalahi, 
mo e tau mena momoui oti kua totolo, ne pa 
loga mai he vai, takitaha mo e hana kakano, mo 
e tau manu lele oti takitaha mo e hana ka- 
kano; ti kitekite e Atua ki ai kua mitaki. 

22 Ti f akamonuina atu ai he Atua, kua pehe 
atu, Kia fanau a mo e fakaloga, kia puke ai 
foki e tahi ; kia fakaloga foki e tau manu lele 
ke he kelekele. 

23 Ko e afiafi mo e pogipogi ko e aho lima 
haia. 

24 t Ne pehe mai e Atua, Kia tutupu mai 
e tau mena momoui mai he kelekele, takitaha 
mo e hana kakano, ko e tau manu huifa he 
kaina mo e tau mena totolo, mo e tau manu 
huifa he vao, takitaha mo e hana kakano; ti 
pihia ni. 

25 Ne eke foki he Atua e tau manu huifa he 
vao, takitaha mo e hana kakano, mo e tau 
manu huifa he kaina, takitaha mo e hana 
kakano, katoa mo e tau mena oti kua totolo ke 
he kelekele, takitaha mo e hana kakano; ti 
kitekite e Atua ki ai kua mitaki. 

26 f Ti pehe age ai e Atua, Kia eke e tautolu 
e tagata ke he ha tautolu a fakatai, ke tuga a 
tautolu; kia pule foki a lautolu ke he tau ika 
he tahi, mo e tau manu lele he pulagi, mo e tau 
manu huifa, mo e kelekele oti kana, katoa mo e 
tau mena totolo oti kua totolo ke he kelekele. 

27 Ti eke ai he Atua e tagata ke he hana 



KENESE II. III. 



fakatai, ko e fakatai he Atua ne eke ai e ia ; no 
eke e ia a laua ko e tane mo e fifine. 

28 Kua fakamonuina foki he Atua a laua, 
mo e pehe atu e Atua kia laua, Kia fanau a mo 
e fakatokologa, kia fakapuke foki e lalolagi, mo 
e kautu ki ai ; kia pule foki ke he tau ika he 
tahi, mo e tau manu lele he pulagi, katoa mo e 
tau mena momoui oti kua totolo ke he kelekele. 

29 If Ti pehe age e Atua, Kitiala, kua foaki 
atu e au kia mua e tau akau ikiiki oti kua 
tutupu mo e ha lautolu a tau fua ha he fuga 
kelekele oti kana, katoa mo e tau akau oti ha i 
ai e fua he akau kua tupu mo e hana tega; ma 
mua ni ke eke mo mena kai. 

30 Ko e tau manu huifa oti foki he kelekele, 
mo e tau manu lele oti he pulagi, katoa mo e 
tau mena oti kua totolo ke he kelekele, ha ha i 
ai e moui, kua foaki atu e au ki ai e tau akau 
ikiiki oti lau mukamuka ke eke mo mena kai ; 
ti pihia ni. 

31 Ti kitekite e Atua ke he tau mena oti ne 
eke e ia, kitiala, kua mitaki lahi ni. Ko e 
afiafi mo e pogipogi ko e aho ono ia. 



KO E VEVEHEAGA II. 

Ko e aho tapu jakamua ; ko e lauieaga a 
Etena; ko e tala ke he fifine uluaki. 

KUA oti kana he eke e lagi mo e lalolagi 
katoa mo e tau mena oti ha i ai. 

2 Kua fakaoti he Atua ke he aho fitu hana 
gahua ne eke e ia; ko e aho fitu foki ne okioki 
ai a ia he hana tau gahua oti ne eke e ia. 

3 Ti fakamonuina ai he Atua e aho fitu, mo 
e fakatapu ai; ha kua okioki ai a ia he hana 
tau gahua oti kana he Atua ne eke e ia. 

4 f Ko e tala hanai he lagi mo e lalolagi ke 
he ekeaga ke he aho ne eke ai e Iehova ko e 
Atua e lalolagi mo e lagi, 

5 Mo e tau vao ikiiki oti kana he fonua ka e 
nakai la ha he kelekele, katoa mo e tau akau 
ikiiki oti he fonua ka e nakai la tutupu; ha 
kua nakai la fakato hifo e Iehova ko e Atua e 
uha ke he kelekele, ti nakai fai tagata fokike 
gahua ke he fonua. 

6 Ka kua hake e hahau he kelekele, kua 
fakamalu ai e fuga kelekele oti kana. 

7 Ti eke ai e Iehova ko e Atua e tagata ke he 
cfuefu he kelekele, ti fafagu ke he hana tau 
poko ihu e fafagu he moui; ti kua eke tuai a 
ia mo tagata moui. 

8 f Ne to foki e Iehova ko e Atua e kaina i 
Etena ke he fahi uta; ti tuku ai e ia e tagata 
ne eke e ia. 

9 Ne fakatupu foki e Iehova ko e Atua ke 
he fonua e tau akau oti kua fulufuluola he 
kitekite, mo e mitaki ke kai; ko e akau he 
moui foki ke he vaha loto he kaina, mo e 
akau ke iloa ai e mitaki mo e kelea. 

10 Ne lele atu foki e vailele mai Etena ke 
fakamalu aki e kaina, ti vevehe kehekehe ai, 
kua eke mo tau la ne fa. 



I 11 Ko e higoa he taha ko Pisona ia; ko ia 
ne takai e motu oti ko Havila, ha i ai e auro; 

12 Kua mitaki ni e auro he motu ia; ha i ai 
e petala mo e soama. 

13 Ko e higoa foki he vailele ua ko Kihona 
ia; ko ia ne takai e motu oti ko Aitiope. 

14 Ko e higoa foki he vailele tolu ko Hite- 
kelu ia; ko ia ne lele ke he fahi uta a Asuria. 
Ko e vailele ko Eufirate haia. 

15 Ne uta foki e Iehova ko e Atua e tagata, 
mo e tuku a ia ke he kaina ko Etena, ke gahua 
ai mo e leoleo ai. 

16 Ne tala age foki e Iehova ko e Atua ke he 
tagata, kua pehe age, Ko e tau akau oti kana 
ha he kaina ke kai ai ni e koe. 

17 Ka ko e akau ke iloa ai e mitaki mo e 
kelea, aua neke kai ai e koe; ha ko e aho ka 
kai ai e koe to mate ai ni a koe. 

18 If Ne pehe mai a Iehova ko e Atua, Kua 
nakai mitaki ke tokotaha e tagata ; to eke e au 
mana e lagomatai ke lata mo ia. 

19 Ne eke e Iehova ko e Atua ke he kelekele 
e tau manu huifa oti he kelekele, mo e tau 
manu lele oti he pulagi; ne ta mai e ia kia 
Atamu ke kitia po ke f akahigoa ha ha e ia ; ko 
e higoa ne ui e Atamu ke he tau mena mo- 
moui oti ko e hana higoa haia. 

20 Ti ui ai e Atamu e tau higoa he tau manu 
huifa oti he kaina, mo e tau manu lele he 
pulagi, katoa mo e tau manu huifa oti he vao ; 
ka ko Atamu nakai moua ha lagomatai ke lata 
mo ia. 

21 Ne fakapulumohea e Iehova ko e Atua a 
Atamu ti mohe ni a ia ; ti uta ai e ia e taha hui 
kahokaho hana, ti fakakati e ia e kakano ke 
kukui aki. 

22 Ko e hui kahokaho foki ne uta e Iehova 
ko e Atua ia Atamu ne eke aki e ia e fifine; 
ti ta mai ai e ia kia Atamu. 

23 Ti pehe ai a Atamu, Ko e hui ni hanai he 
haku hui, mo e kakano he haku kakano; to ui 
a ia ko e fifine, ha ko e mena uta a ia mai he 
tane. 

24 Ko e mena ia ke toka ai he tane hana 
matua tane mo e hana matua fifine, ka e pipiki 
ke he hana hoana ; ti eke ai a laua mo tino taha. 

25 Nakai felevehi ni a laua ko Atamu mo e 
hana hoana, ti nakai ma a laua. 

KO E VEVEHEAGA III. 

Ko e veliaga a Atamu. 

NE mua he loto matala he gata ke he tau 
manu oti he kelekele ne eke e Iehova ko 
e Atua. Ne pehe mai a ia ke he fifine, Ko e 
moii kia kua pehe mai e Atua, aua neke kai e 
mua ke he tau akau oti he kaina? 

2 Ti pehe atu ai e fifine ke he gata, Mena 
kai e maua e tau fua he tau akau he kaina. 

3 Ka ko e fua he akau ha he vaha loto he 
kaina, ne pehe mai e Atua, Aua neke kai ai e 
maua, po ke pipiki a maua ki ai, neke mamate 
a maua. 

4 Ti pehe mai ai c gata ke he fifine, Nakai 
ni mamate a mua; 

5 Ha kua fioia he Atua ko e aho ka kai ai e 
mua, ti fakaafa ai ha mua a tau mata; ti eke 
ai ni a mua ke tuga ne tau atua ke iloa ai e 
mitaki mo e kelea. 

6 Ne kitia he fifine ko e akau mitaki ni ke 
kai, mo e fulufuluola mai, ti ko e akau aoga 
foki ke moua ai e iloilo, ti toto ai e ia ke he 
fua he akau mo e kai ai; ne age foki ke he 
hana tane ne fakalataha mo ia, ti kai ai foki 
e ia. 

7 Ti fakaala ai e tau mata ha laua tokoua, ti 
iloa ai e laua kua nakai felevehi a laua ; ti tui 
ai e laua e tau lau mati ke eke mo titi ma 
laua. 

8 Na logona e laua e leo a Iehova ko e Atua 
ha ne haele fano ke he kaina ke he magaaho 
hauhau ; ti f akamumuli ai a Atamu mo e hana 
hoana mai mua a Iehova ko e Atua ki tua he 
tau akau he kaina. 

9 Ti ui ai a Iehova ko e Atua kia Atamu, 
kua pehe mai kia ia, Ko fe a koe ? 

10 Ti pehe atu ai a ia, Ne logona e au hau 
a leo ke he kaina, ti matakutaku ai au, he nakai 
felevehi au; ti f akamumuli na au. 

11 Ti pehe mai a ia, Tala atu e hai kia koe 
kua nakai felevehi a koe? Kua kai kia e koe 
e akau ne poaki atu ai au kia koe, aua neke kai 
ai e koe ? 

12 Ti pehe atu ai a Atamu, Ko e fifine ne ta 
mai e koe ke fakalataha mo au, ne ta mai e ia 
e fua akau kia au, ti kai ai e au. 

13 Kua pehe mai a Iehova ko e Atua ke he 
fifine. Ko heigoa e mena nai kua eke e koe ? 
Ti pehe atu ai e fifine, Ne fakavai mai he gata 
au, ti kai e au. 

14 Ti pehe mai ai a Iehova ko e Atua ke he 
gata, Ha kua eke e koe e mena nai, ko e mena 
ia ke mua ai hau a malaia ke he tau maim huifa 
oti he kaina, katoa mo e tau manu huifa oti he 
vao; to totolo a koe ke he manava hau, mo e 
kai efuefu e koe ke he tau aho oti he moui 
hau; 

15 To fakatupu e au e faitaua kia mua mo e 
fifine, ko e hau a f anau foki mo e hana f anau ; 
to tatuki e ia hau a ulu, ka e tatuki ni e koe 
hana muihui. 

16 Ne pehe atu a ia ke he fifine, To fakalahi 
ni e au hau a mamahi, ko e mamahi he hau a 
fat u ; to fanau mai e koe e tau tama mo e ma- 
mahi ; ka e hagao atu hau a manako ke he tane 
hau, to pule foki a ia kia koe. 

17 Na pehe mai foki a ia kia Atamu, Ha kua 
fanogonogo a. koe ke he kupu he hoana hau, mo 
e kai e koe e fua he akau ne poaki atu ai au kia 
koe, ne pehe atu, aua neke kai ai e koe ; ko e 
mena ia ni kua malaia ai e kelekele ha ko koe ; 
to kai ai e koe mo e mamahi ke he tau aho oti 
he moui hau; 

18 To tutupu mai ai man e tau akau tala- 
tala, mo e mahukihuki ; to kai foki e koe e 
tau akau ikiiki he fonua. 



19 To kai foki e koe hau a mena kai mo e 
kavakava he hau a mata, ato liu a koe ke he 
kelekele; ha ko e mena eke mai ai a koe; ha 
ko e efuefu ni a koe, to liu foki a koe ke he 
efuefu. 

20 Ne ui e Atamu e higoa he hana hoana, ko 
Eva; ha ko e matua fifine a ia he tau tagata 
momoui oti kana. 

21 Ne eke foki e Iehova ko e Atua e tau 
tapulu kili manu ma Atamu mo e hoana hana, 
me e fakatapulu ai a laua. 

22 f Ne pehe age foki a Iehova ko e Atua, 
Kitiala, kua eke tuai e tagata ke tuga ne taha 
ha tautolu ke iloa ai e mitaki mo e kelea ; ko e 
hanai, neke fakaolo atu hana lima, mo e toto e 
fua he akau he moui, ti kai ai, mo e moui 
tukulagi ; 

23 Ti vega ai a ia e Iehova ko e Atua he 
kaina ko Etena, kia gahua ke he kelekele ne 
eke mai ai a ia.. 

24 Ti vega kehe ai e ia a Atamu; ne fekau 
atu foki e ia e tau kerupi ke nonofo ke he fahi 
tokelau he kaina ko Etena, mo e pelu puho- 
puho, kua tafeliuaki ke leoleo aki e hala ke 
he akau he moui. 

